Још као дечак Милак је почео да се бави пливањем, тренирајући у пливачком клубу Хонвед из родне Будимпеште. Такмичарски деби на међународној сцени имао је на европском првенству за јуниоре 2016. чији домаћин је управо била Мађарска и градић Ходмезевашархељ. На том првенству Милак се такмичио у чак пет дисциплина, а једину медаљу, и то златну, освојио је у трци на 200 делфин. Годину дана касније у израелској Нетанији, у истм рангу такмичења, успео је да освоји медаље у свих шест дисциплина у којима је наступио, од чега су три биле златне. Три недеље касније, по први пут је наступио у сениорској конкуренцији, и то на светском првенству у Будимпешти 2017. године. У главном граду Мађарске Милак се такмичио у две дисциплине, а у својој примарној дисциплини, трци на 100 делфин, у два наврата је постављао нови светски јуниорски и нови национални сениорски рекорд, а финалну трку је завршио на другом месту са освојеном сребрном медаљом. Годину је окончао са три златне меаље на светском јуниорском првенству у Индијанаполису.